陳卓賢

陳卓賢係香港男唱作人同演員，而家係男子音樂組合MIRROR成員之一，2019年開始用個人身份岀歌。佢曾經係香港排球國家隊同南華排球隊嘅成員。

早年生活
陳卓賢喺1993年6月9號出世，喺聖方濟愛德小學同長沙灣天主教英文中學讀書。

喺中一嗰陣，佢嗰班嘅班主任邀請同學參加校隊選拔，雖然落選，但都令到不服輸嘅陳卓賢開始接觸排球，並成功喺中二加入學校校隊。佢亦都參與過籃球，乒乓波同田徑，並喺跆拳道攞到黑帶。

大學
陳卓賢讀香港城市大學，並為佢哋嘅排球校隊出戰，攞過三次香港大專體育協會男子排球賽冠軍。

佢亦喺大學一年級嗰陣自學咗鋼琴同結他，同時亦都參加咗一個歌唱比賽並贏咗，可以免費上一年唱歌班，而老師之後介紹咗佢去上騰製作。

演藝生涯
陳卓賢喺2018年畀公司提議參加咗《Good Night Show 全民造星》，獲得亞軍並加入咗衍生組合MIRROR。

2019年6月9號，陳卓賢喺佢26歲生日推出咗自己第一首歌《二期大樓》並舉辦咗自己第一個個人音樂會，係第一個舉辦個人音樂會嘅MIRROR成員，MIRROR其他成員都有到場支持。之後佢參加咗《全民造星II》嘅錄製並參加咗第三輪到決賽之前嘅比賽。

同年9月17號，佢推出咗自己有份作曲嘅《另一個諾貝爾》。MV由微電影《戀愛要在生日前》嘅片段組成，陳卓賢係微電影入面嘅男主角。佢亦都憑套戲同姜濤一齊攞2019年觀眾在民間電視大獎嘅最佳戲劇拍檔。

2020年情人節，陳卓賢推出咗第三首個人單曲《正式開始》，攞咗903專業推介同新城勁爆本地榜嘅冠軍。之後佢推出咗自己作曲同作詞《鯨落》同《背伴》，並作咗《蝸牛》嘅曲畀江𤒹生，之後再同佢合唱呢首歌。

2021年3月29號，陳卓賢推出咗節奏藍調情歌《DWBF》。同年4月，佢套《無限斜棟有限公司》喺ViuTV播。之後佢喺8月13號推出咗《搞不懂》。

2022年情人節，陳卓賢繼《正式開始》之後再喺情人節出歌，叫《留一天與你喘息》。首歌喺Youtube三日就過咗二百萬觀看次數，更加喺一個幾月衝破一千萬觀看次數，並係陳卓賢第一首三台冠軍歌，而且喺叱吒十大入面排第七。之後佢推出咗《Got U》同《Distance》。

2022年10月31號，陳卓賢包辦曲詞編監嘅《地球上的最後一朵花》推出，並係三台冠軍歌。

2023年1月18號，佢推出咗《再見寧靜海》，並攞咗903專業推介同新城勁爆本地榜嘅冠軍。同年4月12號，佢推出咗《抱抱無尾熊》，攞到903專業推介嘅冠軍。

2023年7月24號，陳卓賢推出咗《擁抱後的歌》。

個人生活
2020年底，陳卓賢同模特兒盧慧敏因為一齊拍ViuTV劇集《無限斜棟有限公司》而撻著咗，但係2022年底，盧慧敏經理人話陳卓賢同盧慧敏已經分咗手。

演出作品

電視劇

微電影

歌曲

演藝獎項

MakerVille - 陳卓賢

Good Night Show 全民造星參賽者
MIRROR
卓賢
ViuTV男藝員
長沙灣天主教英文中學舊生
聖方濟愛德小學舊生